Karhunmetsästys 2020 säännöt

Yhteislupa-alueen pyynnin ylijohtajana toimii Purola Ari-Pekka +358405555465, varalla Lassila Jari +358405070872. Kuntien yhteyshenkilö voi hakea lupaa pyynnin ylijohtajalta tästä numerosta. Koskee myös pelkästään valtion maille luvan lunastaneita. Pyyntilupaa ei myönnetä klo 22.00- 03.00 välisenä aikana, ja jos pyynti on käynnissä illalla, niin lupa ampumiseen loppuu klo 22.00. Tätä aikaa tullaan muuttamaan, kun illat pimenevät lisää. Vaikka karhusta tulisi havainto yöllä, niin siitä ei soitella pyynnin ylijohtajalle ennen 03.00. Koiran voi laittaa haukkumaan, mutta pyyntilupa tulee vasta ajan ollessa oikea.

Lupa varataan ylijohtajalta entiseen tapaan. Samalla ilmoitetaan kokoontumispaikka ja -aika. On asiallista huomioida aina kokoontumiseen menevä aika, jotta mahdollisimman monella on mahdollisuus ehtiä mukaan (ennakkovaroitus). Luvan voi varata kello 03.00 alkaen. Aikaisemmista säännöistä "karenssi" jäi pois, muuten vanhat säännöt.

Metsästys suoritetaan ainoastaan koirametsästyksenä ja ampua saa vasta kun tietää, että eläin on laillinen ja osuma varma. Ennen jahdin aloitusta kaikista metsästysseurueeseen kuuluvista metsästäjistä on oltava nimilista. Seurojen/kuntien yhdysmiehen vastuulla on kerätä nimet ja allekirjoitus, jolla vakuuttaa lukeneensa säännöt ja sitoutuu noudattamaan niitä.

Jahtiin myönnetään lupa vain 14cm ja sitä suuremmalle karhulle, syynä liiallinen naaraiden ampuminen aikaisempina vuosina. Sääntö on ehdoton. Kun tulee havainto karhusta niin pitää olla 100% varma, että sillä ei ole pentuja mukana. Ammuttaessa naaras, niin poliisi tulee varmasti tarkistamaan laillisuuden. Kaikki tietävät mitä siitä seuraa, jos pennut jäävät orvoksi. Ampujan vastuulla on vastata itse tekemisistään.

Kaikki mediaan liittyvät asiat ovat ainoastaan pyynnin ylijohtajan tehtäviä. Jos lehdet/muu media soittelevat, ohjaatte puhelun ylijohtajalle ja hän vastaa medialle annettavista tiedoista. Ampujalla on halutessaan mahdollisuus pitää nimensä salassa julkisuudelta.

Jos ammutulla karhulla on panta, ottakaa ensin valokuvia karhun kaulasta ennen ruuvien aukaisua, sekä kuvia pannan poiston jälkeen. Valokuvat lähetetään ylijohtajalle, joka toimittaa ne eteenpäin annettujen ohjeiden mukaisesti. Suolia ei missään nimessä saa jättää metsään vaan kaikki otettava mukaan, ja niistä lähtee näyte trikiinitestiä varten. Jos karhua haavoitetaan, on se välittömästi poliisiasia. Ampumispaikka merkittävä heti, ja jos pyynnissä käytetty koira palaa takaisin haavakolta, ei sinne työnnetä toista koiraa perään sotkemaan jälkiä. Tällöin hommataan idioottivarma koira, joka on siihen koulutettu. Jälkimainingit ovat sitten ampujan ja poliisin välinen asia. Haavakkotilanteet hoidetaan tiukasti johtajien ohjeistuksessa, kuten muukin jahti. Minkäänlainen sooloilu ei ole sallittua.

Pyyntialueena on tänä vuonna Kaustinen, Veteli, Kälviän Hirsimetsä, Ullavan Ylipään MS alue, Halsua, Perho, Kälviä, Ullava ja kuntien sisällä olevat valtion maat. Valtion maille pelkästään luvan lunastaneiden tulee ennen jahtia ilmoittautua jahtipäällikölle ja sitoutua yhteislupa-alueen sääntöihin. Vain valtion maille luvan lunastaneiden, alueen seurojen ulkopuolelta tulevalla on pyyntioikeus vain valtion mailla. (Seurajäsenyys puuttuu.)

Kun lupa on käytössä eli joku alueista on metsästämässä ja lupa myönnetty, niin siitä tulee tekstiviesti kuntien yhdyshenkilöille. Pyyntilupa on käytössä 6 tuntia, ja jos tilanne kuivuu niin välittömästi soitto luvan peruutukseen. Jos jollain toisella varma karhu haukussa, lupa poistuu ensimmäiseltä varaukselta ja siirtyy seuraavalle, jos ei varmuutta enää karhusta. Haavakoilla eri jutut. Tällöin kaikki lähtevät sinne, missä haavakko on ja muita karhuja ei saa ampua. Ylijohtaja arvioi tilanteen sen mukaan.

Kokouksessa 26.7.2017 Perhossa sovittu, että kun saadaan tilanne, kaikki ovat tervetulleita osallistumaan jahtiin. Tämä käytäntö jatkuu ja pysyy. Samassa pyyntitilanteessa voi ampua ainoastaan yhden karhun (yksi karhu/ pyynti). Pyynti tapahtuu vastavuoroisuusperiaatteella. Jos pyynnistä tulee jotain mielipahaa tms. niistä ilmoitus aina ylijohtajalle. Ylijohtaja vastaa kaikesta sovituista asioista. Sen jälkeen nopeasti korjataan mahdollinen virhe tms. Kaatoilmoitus tehdään välittömästi kaadon tapahduttua ylijohtajalle tai hänen varamiehelleen. Saaliin jako. Metsästysseurat alueillaan sekä seurueet päättävät itse saaliinjaosta pyyntiin osallistuneiden kesken. Pääperiaate on, että saaliinjako sovitaan ennen metsästyksen aloittamista epäselvyyksien ennaltaehkäisemiseksi. Karhun kaataja on ensimmäisen tappavan laukauksen ampunut metsästäjä, jolle kuuluu aina pää, talja, kallo ja mahdollinen siitinluu. Kiistakysymykset ratkaistaan ylijohtajan ja johtajiston päätöksellä. Saaliinjaossa on aina otettava huomioon osapuolet, jotka ovat olleet vaikuttamassa karhun kaatoon: ampuja, koiramies (miehet) ja jonka (joiden) koira(t) ovat työn tehneet.

YKSITTÄISEN METSÄSTÄJÄN VASTUU: Jokainen metsästäjä vastaa oman metsästyksensä luvallisuudesta (ampumakoe, ase, patruunat, metsästyskortti, metsähallituksen lupa kunnossa). Metsästäjä vastaa itse ampumastaan laukauksesta (emä ja pennut). Jokainen on velvollisen ottamaan selvää metsästysalueen luvallisuudesta (valtion maat, yksityismaat, yhtiöiden maat, suojelualueet, yms.). Jokainen metsästäjä on velvollinen ottamaan selvää ennen metsästyksen aloittamista yhteisluvalla tapahtuvan karhunmetsästyksen säännöistä ja allekirjoituksellaan hyväksymään ja vahvistamaan ne. Jokainen metsästäjä on velvollinen varmistamaan ennen kaatoa, että yhteisluvassa on vielä kaatolupa jäljellä. Jokainen metsästäjä vastaa mahdollisen haavoittamansa karhun vaatimista toimenpiteistä (ilmoituksen viranomaisille sekä etsintä). Paikalle hälytetään yhteisluvan parhaat koirat sekä kokeneet miehet. Jokainen metsästäjä on velvollinen suorittamaan kaadon jälkeen tarvittavat mittaus-, näytteiden lähettämistoimenpiteet yms. ylijohtajalta tai aluejohtajalta saamiensa ohjeiden mukaisesti.

Turvallista ja onnistunutta jahtia!!